Gandia crea un Grup de Treball per a la implantació i l'avaluació del Programa d'Actuació local contra el Soroll
24 febrer 2021

## Gandia crea un Grup de Treball per a la implantació i l'avaluació del Programa d'Actuació local contra el Soroll24 febrer 2021Última actualització: 14 juliol 2025

![](../gestion/img/2bfd8fa7baf774bb479fac4a27f7ce49a8a715c8b931b9c6666ad09e11cdc6a6.jpg)  
  

El **vicealcalde i regidor delegat d’Urbanisme, Josep Alandete**, ha anunciat que l’Ajuntament de Gandia ha creat el Grup de Treball per a la implantació i l’avaluació del Programa d’Actuació contra el Soroll a la ciutat. Es tracta d’una iniciativa col•laborativa i participativa entre diversos departaments del consistori que s’emmarca dins dels diversos reptes municipals per a combatre el canvi climàtic i que suposa “_una eina fonamental per a millorar la qualitat urbana i seguir construint una ciutat més amable, més sostenible i més saludable_”, ha explicat Alandete.

Cal recordar que el Pla Acústic Municipal es va aprovar en maig de 2020 en sessió plenària amb el dictamen previ i favorable de la Direcció General de Canvi Climàtic i Qualitat Ambiental de la Conselleria d’Agricultura, Desenvolupament Rural, Emergència Climàtica i Transició Ecològica.

Així, el regidor d’Urbanisme i president d’aquest Grup de Treball interdepartamental, ha afegit que, gràcies al Programa d’Actuació, “_es podrà actuar contra les principals fonts del soroll i proposar l’estratègia més adequada per tal de reduir la contaminació acústica, així com disposar d’informació per a poder avaluar l’eficàcia de les accions efectuades_”.

De manera específica, i per a convertir eixa estratègia en realitat, els agents integrants prepararan i estudiaran les iniciatives plantejades en comú; elaboraran directrius per a dotar d’una partida pressupostària que permeta activar les actuacions previstes en els període de tems contemplat; formularan propostes per a impulsar els procediments administratius i legislatius, mobilitzaran els mitjans humans i tècnics dels que disposa la ciutat i avaluaran l’eficàcia de les actuacions en el temps.

Per tant, es tracta d’un programa integral, transversal, global i exemplar creat per l’Ajuntament de Gandia, «_que se posiciona com referent a l’hora d’implicar-se en la gestió de serveis municipals amb el desenvolupament de polítiques orientades a millorar la qualitat acústica de Gandia i, per tant, el desenvolupament sostenible de la ciutat, des de el consens de criteris i maneres d’entendre i integrar el soroll en aspectes fonamentals com la mobilitat, el planejament, els serveis i les activitats de tota mena de la ciutat_».

Finalment, pel que fa a la dinàmica del Grup de Treball, els membres es reuniran, per regla general, una vegada cada tres mesos, però també ho faran quan els assumptes relacionats amb la gestió del soroll ho requerisquen.

[Twittear](https://twitter.com/share)